ประกาศกรมการขนส่งทางบก เรื่อง กำหนดเกณฑ์การทรงตัวของรถที่ใช้ในการขนส่งผู้โดยสาร (ฉบับที่ 2) พ.ศ. 2557
ประกาศกรมการขนส่งทางบก
ประกาศกรมการขนส่งทางบก
เรื่อง กำหนดเกณฑ์การทรงตัวของรถที่ใช้ในการขนส่งผู้โดยสาร
(ฉบับที่ ๒)
พ.ศ. ๒๕๕๗
 

ตามที่ได้มีประกาศกรมการขนส่งทางบก เรื่อง กำหนดเกณฑ์การทรงตัวของรถที่ใช้ในการขนส่งผู้โดยสาร
พ.ศ. ๒๕๕๕ ลงวันที่ ๒๐ เมษายน ๒๕๕๕ ไว้แล้ว นั้น

โดยที่ปัจจุบันได้มีอุบัติเหตุเกิดขึ้นจากรถที่ใช้ในการขนส่งผู้โดยสารรถมาตรฐาน
๔ (รถสองชั้น) บ่อยครั้ง
ทำให้เกิดความสูญเสียทั้งแก่ชีวิต ร่างกาย และทรัพย์สินของประชาชนจำนวนมาก ดังนั้น
เพื่อให้รถดังกล่าวมีมาตรฐานด้านความปลอดภัยที่สูงขึ้น และเป็นการสร้างความเชื่อมั่นให้แก่ผู้ใช้บริการสมควรปรับปรุงระยะเวลาการบังคับใช้เกณฑ์การทรงตัวสำหรับรถที่ใช้ในการขนส่งผู้โดยสารมาตรฐาน
๔ (รถสองชั้น) ที่จดทะเบียนไว้แล้วให้เร็วขึ้นและเพิ่มข้อกำหนดเงื่อนเวลาการทดสอบซ้ำสำหรับรถที่ไม่ผ่านการทดสอบอาศัยอำนาจตามความในวรรคสามของข้อ
๑๓ (๒) แห่งกฎกระทรวง ฉบับที่ ๙ (พ.ศ. ๒๕๒๔) ออกตามความในพระราชบัญญัติการขนส่งทางบก
พ.ศ. ๒๕๒๒ ซึ่งแก้ไขเพิ่มเติมโดยกฎกระทรวง ฉบับที่ ๖๐ (พ.ศ. ๒๕๕๒) ออกตามความในพระราชบัญญัติการขนส่งทางบก
พ.ศ. ๒๕๒๒ อธิบดีกรมการขนส่งทางบกออกประกาศไว้ ดังต่อไปนี้

ข้อ ๑ ให้ยกเลิกความในข้อ
๕ ของประกาศกรมการขนส่งทางบก เรื่อง กำหนดเกณฑ์การทรงตัวของรถที่ใช้ในการขนส่งผู้โดยสาร
พ.ศ. ๒๕๕๕ ลงวันที่ ๒๐ เมษายน ๒๕๕๕ และให้ใช้ความต่อไปนี้แทน
ข้อ ๕ ประกาศนี้ให้ใช้บังคับกับรถที่ใช้ในการขนส่งผู้โดยสารที่มีความสูงตั้งแต่
๓.๖๐ เมตรขึ้นไปตามเงื่อนเวลา ดังต่อไปนี้
(๑) รถที่จดทะเบียนใหม่ และรถที่จดทะเบียนไว้แล้วแต่ได้แจ้งเลิกใช้รถตามมาตรา
๗๙ แล้วนำมาจดทะเบียนใหม่เฉพาะที่มีการเปลี่ยนตัวถัง ให้มีผลใช้บังคับตั้งแต่วันที่
๑ มกราคม ๒๕๕๖
(๒) รถที่จดทะเบียนก่อนวันที่ ๑ มกราคม พ.ศ. ๒๕๕๖ ให้มีผลใช้บังคับตั้งแต่วันที่
๑ มกราคม ๒๕๖๑ เว้นแต่รถที่ใช้ในการขนส่งผู้โดยสารมาตรฐาน ๔ (รถสองชั้น) ให้มีผลใช้บังคับตั้งแต่วันที่
๑ มกราคม ๒๕๕๙
(๓) รถที่จดทะเบียนก่อนวันที่ ๑ มกราคม พ.ศ. ๒๕๕๖ ทุกมาตรฐานที่ได้มีการเปลี่ยนตัวถังตั้งแต่วันที่
๑ มกราคม ๒๕๕๖ เป็นต้นไป ให้มีผลใช้บังคับตาม (๑)

ข้อ ๒ ให้เพิ่มความต่อไปนี้เป็นข้อ
๗ ของประกาศกรมการขนส่งทางบก เรื่อง กำหนดเกณฑ์การทรงตัวของรถที่ใช้ในการขนส่งผู้โดยสาร
พ.ศ. ๒๕๕๕ ลงวันที่ ๒๐ เมษายน ๒๕๕๕
ข้อ ๗ ผู้ประกอบการขนส่งหรือเจ้าของรถที่นำรถเข้ารับการทดสอบเกณฑ์การทรงตัวตามข้อ ๖ วรรคหนึ่ง หากการทดสอบไม่ผ่านให้นำรถเข้ารับทดสอบซ้ำได้เมื่อพ้นกำหนด
๓๐ วัน นับแต่วันที่ทดสอบไม่ผ่าน

ข้อ ๓[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ
ณ วันที่ ๓๐ พฤษภาคม พ.ศ. ๒๕๕๗
อัฌษไธค์
รัตนดิลก ณ ภูเก็ต
อธิบดีกรมการขนส่งทางบก







ปริยานุช/ผู้จัดทำ
๘ กรกฎาคม ๒๕๕๗

ปริญสินีย์/ผู้ตรวจ
๘ กรกฎาคม ๒๕๕๗

















[๑] ราชกิจจานุเบกษา
เล่ม ๑๓๑/ตอนพิเศษ ๑๒๒ ง/หน้า ๑๘/๒ กรกฎาคม ๒๕๕๗